b'\n_START_ARTICLE_\nSeksuaalivalinta\n_START_PARAGRAPH_\nSeksuaalivalinta eli sukupuolivalinta on er\xc3\xa4s evoluution luonnonvalinnan mekanismeista. Siin\xc3\xa4 parittelemaan p\xc3\xa4\xc3\xa4sy\xc3\xa4 ja lis\xc3\xa4\xc3\xa4ntymist\xc3\xa4 edist\xc3\xa4vien ominaisuuksien v\xc3\xa4lill\xc3\xa4 tapahtuu valintaa. Naaraiden kumppaninvalinta toimii siivil\xc3\xa4n\xc3\xa4, joka karsi populaatiosta mutaatioita, joita kertyy perim\xc3\xa4\xc3\xa4n. Urosten kilpaillessa naaraista, vain ne, joilla ei ole mutaatiotaakkaa, p\xc3\xa4rj\xc3\xa4\xc3\xa4v\xc3\xa4t._NEWLINE_Charles Darwin oivalsi, ett\xc3\xa4 j\xc3\xa4lkel\xc3\xa4isten saamiseen vaikuttaa luonnonvalinnan lis\xc3\xa4ksi toisenlainen, suoraan lis\xc3\xa4\xc3\xa4ntymismenestykseen kohdistuva valintapaine. Sukupuolivalinta on Darwinin m\xc3\xa4\xc3\xa4ritelm\xc3\xa4n mukaan "yksinomaan lis\xc3\xa4\xc3\xa4ntymiseen liittyv\xc3\xa4 etu, joka joillakin samaan lajiin ja sukupuoleen kuuluvilla yksil\xc3\xb6ill\xc3\xa4 on toisiin yksil\xc3\xb6ihin n\xc3\xa4hden". Oikeastaan Darwinin m\xc3\xa4\xc3\xa4ritelm\xc3\xa4\xc3\xa4 voidaan kutsua "lis\xc3\xa4\xc3\xa4ntymismenestyksen valinnaksi"._NEWLINE_Sukupuolen sis\xc3\xa4ist\xc3\xa4 seksuaalivalintaa tapahtuu, jos parempaan lis\xc3\xa4\xc3\xa4ntymismenestykseen p\xc3\xa4\xc3\xa4st\xc3\xa4\xc3\xa4n taistelemalla tai kilpailemalla saman sukupuolen yksil\xc3\xb6it\xc3\xa4 vastaan, kuten uroshirvien kamppailuissa. Hirvien lis\xc3\xa4ksi lampailla ja hylkeill\xc3\xa4 seksuaalivalinta suosii ominaisuuksia, joiden avulla koiraat voivat ker\xc3\xa4t\xc3\xa4 laajemman haaremin kuin muut koiraat. Muita lis\xc3\xa4\xc3\xa4ntymismenestyksen parantamiskeinoja ovat esimerkiksi kyky vallata parhaat reviirit, voitokkuus sisaruslajien kilpailussa ja jotkin perheen tai populaation j\xc3\xa4senten vuorovaikutukseen liittyv\xc3\xa4t tekij\xc3\xa4t._NEWLINE_Sukupuolten v\xc3\xa4list\xc3\xa4 seksuaalivalintaa ovat naaraan valinta ja muu eri sukupuolten v\xc3\xa4lill\xc3\xa4 tapahtuva valinta. Koska naarailla on tavallisesti mahdollisuus valita parittelukumppaninsa, seksuaalivalinta suosii niit\xc3\xa4 koiraita, jotka parhaiten her\xc3\xa4tt\xc3\xa4v\xc3\xa4t parittelukumppania etsivien naaraiden huomion._NEWLINE_Israelilainen biologi Amotz Zahavi on esitt\xc3\xa4nyt, ett\xc3\xa4 naaraat suosivat erityisesti silm\xc3\xa4\xc3\xa4npist\xc3\xa4vi\xc3\xa4 koiraita. T\xc3\xa4m\xc3\xa4n Zahavin haittaperiaatteen (engl. handicap principle) mukaan kauniina pidetyt ominaisuudet ovat sukupuolisesti puoleensavet\xc3\xa4vi\xc3\xa4, koska ne viestiv\xc3\xa4t kantajansa vahvuudesta: kantajalla on varaa tuhlata arvokkaita resursseja turhan, mahdollisesti jopa haittaavan ominaisuuden kehitt\xc3\xa4miseen, ja se on siit\xc3\xa4 huolimatta selviytynyt hengiss\xc3\xa4._NEWLINE_Populaation koiraiden lis\xc3\xa4\xc3\xa4ntymismenestys voi vaihdella ekologisista lokeroista ja elinymp\xc3\xa4rist\xc3\xb6st\xc3\xa4 riippuen. Esimerkiksi kirjoahvenpopulaatiossa osa koiraista ruokailee rantavedess\xc3\xa4, osa mieluummin avovedess\xc3\xa4. Niinp\xc3\xa4 populaatiossa voi kehitty\xc3\xa4 kahdenlaisia naaraita: toiset suosivat rantavedess\xc3\xa4 ruokailevia koiraita ja toiset avoveden koiraita. N\xc3\xa4in sukupuolivalinta voi johtaa sympatriseen lajiutumiseen.'